ललित साहू जख्मी, छुरा मंद महुआ (दारू) के बिसय म गोठ करबे त तीन किसम के मनखे के गोठ होथे। मंदवा, सिधवा, अऊ मिंझरा। मंदवा जे रोज पीथे गोल्लर कस किंजरथे अऊ कुकुर कस भुंकथे। सिधवा जे भले सरी करम करथे फेर मंद नई पीये अऊ मंदू संगवारी मन संग बइठ के फोकट के चखना खाथे। येमा सब ले खतरनाक परानी मिंझरा वाला हरे। मिंझरा वोला कहात हंव जेन ह लुका के मंद पीथे, अइसन मन हा बेरा बखत में पल्टी मार देथे। माने मंद बेचाना चुकता बंद होना चाही कइके घलो कही देथे अऊ काकरो करा ले मंगा के चुपेचाप कोलिहा मन सहीं सपट के पी घलो लेथे। अइसन परानी जम्मो परवार म एकाक झन मिलिच जथे। येमन सिधवा घलो बन जथे अऊ बने खुल्ला जगा मिल जथे त बरहा असन घोलंड-घोलंड के घलो पीथे। मंद के नाव सुन के मंधवा मन के मुहुं म पानी आ जथे अऊ जे नई पीये तेन भिरगाथे। मंधवा मन तो गोठियाय बर घलो नई सके। काबर के ओहा तो रद्दा खाल्हे, नइते नाली म धुनी रमाय रथे अऊ गोठियाही त तैं सुने ल नई सकस। ओखर मुहु आनी-बानी के ममहावत रथे अऊ हिन्दी-अंग्रेजी में तोता सरीख बासत रथे। ओहा राजनीति, धरम-करम गियान के गोठ करथे त गारी-झगरा म घलो माते रथे अऊ कभू-कभू तो बड़े मनखे के छ_ी जागे असन घलो गोठियाथे। जइसे ओहा काकर घर नौकर लगत रीहिस, पढ़ई म कतका गधा रीहिस, ओखर परवार अऊ पुरखा मन के का बुता हे, साख कइसे हे, कोन गांव म के ठन नत्ता हे, सफ्फा ल मंदूच मन जानथे। जम्मो मनखे के अपन-अपन बिचार रथे। काखर जिनगी म का किस्सा होय हे अऊ ओखर ले वोहा का सीखे हवय तेला ऊही बता सकत हे। आजकल मेहा मंद-बंद के नारा बिक्कट सुनत हंव अऊ कोनहो मंधवा मन अरबन-चरबन मन ल बंद करे के मांग करही त तुमन ल कइसे लागही? रद्दा तिरन परवार संग म जीभ ल एक हाथ लमा के आईसक्रीम ल चाटत रथो, मुहु म गुपचुप ल भर के कुरता में चुचवावत रथो अऊ घर के पानदान में बिड़ी-सिगरेट राखथो। यहू मन ल तो डॉ. हा बेरा-बखत के धियान नई राखबे त देह बर नुकसान हे कइथे, तभो ले ये मन ल तो हमन अपन शान समझथन अऊ आने सरबत सरीख मंद घलो तो महुआ, अंगूर, केरा के सरबतेच ताय काय? फरक अतकी हे, के येमा नसा (एल्कोहल) रइथे अऊ जम्मों झगरा के जर तो नसा आय त नसा ल कम करना चाही। अब सरी गोठ हा मंद के सरकारी ठेका होइस तभे ले भभके हे। येखर ले पहिली घलो तो कतको मंधवा पी-पी के खपगे। जे बखत जहर वाला मंद पीके लोगन हा मरे रीहिन ऊही बखत हमर भुंईया म मंद बेचाना बंद करवा देना रीहिस। ओतका बेर तो दू-चार झन के छोड़ कोनहो नई चिचियइन। कोनहो नसा सिरा चाही, ते मंद ल बंद करे नई करे बरोबर हो जही। काबर के सरी अपराध अऊ झगरा के जर नसाच हरे। येहू बात आज ले समझ नई अइस के मनखे मंद पी के अपराध करथे के अपराध करे बर मंद पीथे! आज मनखे ल मंद ले ज्यादा पईसा, पद, देखावा, घमंड के नसा हे! ये नसा ल कोन बंद करवाही, यहू तो अपराध के जर आय का। आज जेती देखबे तेती हर-हर, कट-कट दिखथे। जे मन आज मंद ल बंद करवाना चाहत हें तिही मन चुनाव के बेरा घर-घर जाके मंद काबर बांटथे? अऊ लोगन हा घलोक तो अपन नान-नान बुता बर मंद के लालच देथे। ‘लेना मोर बुता ल कर ताहन संझा एक पऊवा पियाहूं’ कोन कथे- चपरासी बर पऊआ, साहब होगे त बाटल के बेवस्था करे जाथे। बर-बिहाव म संगी संगवारी मन ल कोन पियाथे। बनिहार ल खुस राखे बर तिहार-बार के दिन पीये बर पईसा कोन देथे? कोनहो लईका पेट ले मंद पीये बर सीख के नई आय रहाय, ओला हमन सीखोथन। अइसे तो महू मानथो के मंद चुकता बंद होना चाही अऊ नई होवत हे त दू-चार ठन सुधारे हो जाय, जइसे सबो डॉक्टर कथे के पीना-खाना बरोबर रथे त देह बर बने होथे, त मंद संग चखना के खच्चित बेवस्था होना चाही। लोगन ल मंद पीके सीसी फोरईया मन ले बड़ तकलीफ रथे। मंद जरकीन म आही त बाद में माटीतेल तो धरत बनही अऊ भट्टी हा अब सरकारी दुकान होवत हे त ओखर बुता-काम हा घलो सरकारी तरीका ले होना चाही, माने जम्मों सरकारी छुट्टी के दिन भट्टी बंद होना चाही अऊ ओखर खुले-बंद होय के बेरा ह आने आफिस मन के बेरा असन होना चाही, येखर ले सरकारी कर्मचारी मन के पीना कम हो जही, काबर के छुट्टी के दिन भठ्ठी घलो बंद रइही त लेवत नई बने अऊ बुता के बेरा आफिस ल छोड़ के पीये बर जाही त नौकरी जावत रइही। अब मंद ल मनीआर्डर ले मंगाये के बेवस्था होना चाही। जब घर बइठे मंद मिल जही त मनखे झपा के नई मरय। रद्दा म परे नई राहय अऊ पेट्रोल के बचत घलो होही। मंद के सरकारी दुकान होय ले मनखे मन बर सरकारी नौकरी के रद्दा खुल गे, फेर मंद बेचे बर आने-आने पढ़ई करईया मन ल राखना गलत हे। येखर बर तो मंद के बिसय में जानकर मनखे ल नौकरी मिलना चाही। जइसे मंद कइसे उतारथे, कतका पानी मिलाना चाही, कतका दिन में खराब होथे, त नौकरी देय के पहिली कौसल बिकास असन पढ़ई के माध्यम ले मंद उतारे बर सीखोना चाही। तभे तो कोनहो मनखे हा अपन बुता ल बने ढंग ले कर सकही। भट्टी म बिना नगदी के लेन-देन (कैशलेस ट्रांजेक्सन) के मांग घलो बड़ दिन ले उठत रीहिस, येखरो बेवस्था करना चाही। कोनहो भी सरकारी बुता ह पूरा रूपरेखा बना के करे जाथे, रूपरेखा हे त मंद दुकान ल सरकारी करय, अऊ नइते तुरते बंद करके ये झंझटे ल छोड़ देना चाही। ये बात ल तो सबो जानथन के मंद हा कतको परवार ल उजारे हे, फेर ओखरो ले ज्यादा परवार हमर स्वारथ म उजरे हे। सिरतोन कहिबे त मंद के बेचाय म जम्मो मनखे के स्वारथ लुकाय हवय, नई ते येहा कब के बंद हो जतिस। हमन दू-चार ठन नारा लगा के, थोकुन जुलूस निकाल के अपन नफा बर देखावा करथन। कतको झन ह तो मंच में खड़े होके मंद के बिरोध करथे फेर खुदे पीके गोठियावत रथे अऊ जे मनखे सिरतोन म चाहथे के मंद चुकता बंद हो जाये वोहा आघू नई आना चाहे। ये मन कथे के हमर गोठ कोनहो नई सुने, त मे पूछथों बने आवाज उठइया के सुनाय के लइक जगा में नेता, अधिकारी मन करा गोठियाबे नई ते लिखित म कहीं देबे, तभे तो कोनहो सुनही! जम्मों अपन-अपन ठऊर म बइठ के, घर के सोफा म सुत के डिंग भर मारत हे। सिरतोन म जम्मों मनखे कोई न कोई गांव सहर ले जुड़े हावय अऊ ओखर मन करा नेता मन पांच बछर म पच्चीसो घांव वोट मांगे बर आवत होही, फेर कोनहोच हा मंद-बंद के गोठ नई करे। ओला तो अपन मकान बनाय के, बिजली, पानी अऊ फोकट के चंऊर के परे रइथे। जमीन के नकली पट्टा बनवाय बर पचास बेर ले दफ्तर के चक्कर काट डरही, फेर समाज के बुता बर एक गोड़ नई रेंगय। चाहे मनखे बड़े हो चाहे छोटे, या कोनहो राजनीतिक पार्टी वाला होय, जम्मो झन स्वारथ के दलदल म गड़े हावय अऊ इंहा ले निकले बिना मंद के दलदल ले निकलना कठिन हे।
hne_Deva